Document ID: 32004D0297

32004D0297
L 097/66
SLUŽBENI LIST EUROPSKE UNIJE
ODLUKA KOMISIJE
od 29. ožujka 2004.
o odobravanju Češkoj, Estoniji, Litvi, Mađarskoj, Poljskoj i Slovačkoj odgađanje primjene određenih odredaba direktiva Vijeća 2002/53/EZ i 2002/55/EZ u pogledu stavljanja na tržište sjemena određenih sorata
(priopćena pod brojem dokumenta C(2004) 962)
(Tekst značajan za EGP)
(2004/297/EZ)
KOMISIJA EUROPSKIH ZAJEDNICA,
uzimajući u obzir Ugovor o pristupanju Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike, a posebno njegov članak 2. stavak 3.,
uzimajući u obzir Akt o pristupanju Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike, a posebno njegov članak 42.,
budući da:
(1)
U skladu s člankom 42. Akta o pristupanju, Komisija može usvojiti prijelazne mjere ako su te prijelazne mjere potrebne za lakši prijelaz s postojećeg režima u novim državama članicama na onaj koji je nastao primjenom veterinarskih i fitosanitarnih pravila Zajednice. Ta pravila obuhvaćaju pravila o stavljanju sjemena na tržište.
(2)
Direktivom Vijeća 2002/53/EZ od 13. lipnja 2002. o zajedničkom katalogu sorata poljoprivrednih biljnih vrsta (1) i Direktivom Vijeća 2002/55/EZ od 13. lipnja 2002. o stavljanju na tržište sjemena povrća (2) propisano je da se sjeme sorata biljnih vrsta obuhvaćenih direktivama kako je navedeno u članku 1. stavku 1. Direktive 2002/53/EZ odnosno članku 2. stavku 1. točki (b) Direktive 2002/55/EZ smije stavljati na tržište samo ako je udovoljeno zahtjevima iz članka 4. stavka 1., članka 7. i članka 11. tih dviju direktiva.
(3)
Stavljanje na tržište sjemena određenih sorata moralo bi se zabraniti u Češkoj, Estoniji, Litvi, Mađarskoj, Poljskoj i Slovačkoj od dana pristupanja, osim ako se odobri odstupanje od tih odredaba.
(4)
Kako bi te države mogle usvojiti i primijeniti mjere potrebne za osiguranje priznavanja dotičnih sorata u skladu s načelima sustava Zajednice, treba im dozvoliti odgodu primjene direktiva 2002/53/EZ i 2002/55/EZ na razdoblje od tri godine nakon datuma pristupanja u pogledu stavljanja na tržište na njihovom državnom području sjemena sorata navedenih u njihovom katalogu u skladu s drukčijim načelima od onih iz gore navedenih direktiva.
(5)
Mjere predviđene ovom Odlukom u skladu su s mišljenjem Stalnog odbora za sjeme i reprodukcijski materijal u poljoprivredi, hortikulturi i šumarstvu,
DONIJELA JE OVU ODLUKU:
Članak 1.
Odstupajući od članka 4. stavka 1., članka 7. i članka 11. direktiva 2002/53/EZ i 2002/55/EZ Češka, Estonija, Litva, Mađarska, Poljska i Slovačka smiju odgoditi primjenu navedenih direktiva na razdoblje od tri godine nakon datuma pristupa u pogledu stavljanja na tržište na njihovom državnom području sjemena sorata navedenih u njihovom nacionalnom katalogu sorata poljoprivrednih i povrtnih biljnih vrsta koje nisu službeno prihvaćene u skladu s odredbama tih direktiva.
U tom se razdoblju to sjeme smije stavljati na tržište samo na državnom području dotičnih država članica. Na svakoj službenoj ili neslužbenoj oznaci ili dokumentu koji su pričvršćeni za seriju sjemena ili je prate u skladu s odredbama ove Odluke jasno je navedeno da je sjeme namijenjeno stavljanju na tržište isključivo na državnom području dotične države.
Članak 2.
Ova se Odluka primjenjuje podložno i od dana stupanja na snagu Ugovora o pristupanju Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike.
Članak 3.
Ova je Odluka upućena državama članicama.
Sastavljeno u Bruxellesu 29. ožujka 2004.

Labels: 3
6